SKRIFTLIG FORESPØRGSEL E-1365/00

af Marielle De Sarnez (PPE-DE) til Kommissionen

(4. maj 2000)

Om: Følgerne af topmødet i Lissabon

På topmødet i Lissabon den 23. og 24. marts konstaterede alle deltagere, at den økonomiske og sociale sektor i stadig højere grad var indbyrdes forbundne og burde blive samordnede.

Påtænker Kommissionen på denne baggrund at udbygge fællesskabsaktionerne vedrørende faguddannelse på grundlag af et partnerskab mellem virksomheder og undervisningsinstitutter?

Påtænker den desuden at indføre en præcis ramme for at sikre en minimumsuddannelse af rådgivere og desuden fastsætte præcise mål for praktikantperioder, uanset hvilket europæisk land disse afvikles i?

Svar afgivet på Kommissionens vegne af Viviane Reding

(30. juni 2000)

Det Europæiske Råd i Lissabon anerkendte den vigtige rolle, som uddannelsespolitikken er bestemt til at spille i den økonomiske og sociale fornyelse af vort samfund og fastsatte en række mål, der skal nås på kort og mellemlang sigt. Kommissionen har umiddelbart derefter gennemført følgende initiativer som en positiv reaktion på Rådets ønsker inden for erhvervsuddannelsesområdet.

Inden for rammerne af Leonardo da Vinci-programmet har Kommissionen prioriteret oprettelsen af partnerskaber mht. samarbejde mellem uddannelsescentre og virksomheder samt en forbedring af underviseres uddannelse. De prioriterede områder i Leonardo da Vinci-programmet for årene 2000-2002 sigter på en forbedring af underviseres uddannelse. Endvidere er der i programmets foranstaltning mobilitet fastsat en deltagelse i udvekslinger mellem uddannelsescentre og virksomheder. Ikke desto mindre hviler EU's aktion inden for uddannelsesområdet på artikel 150 (den tidligere artikel 127) i EF-traktaten, hvor det fastslås, at Fællesskabets indsats støtter og supplerer medlemsstaternes aktioner med fuld respekt for, at ansvaret for undervisningsindholdet og tilrettelæggelsen af erhvervsuddannelserne ligger hos medlemsstaterne (nærhedsprincippet). Dette princip gør det vanskeligt for Kommissionen at fastsætte en præcis ramme med en definition af undervisernes uddannelse eller af indholdet i praktikantophold.

Mht. mobilitet har Kommissionen anmodet medlemsstaterne om at fremskynde gennemførelsen af Europasset og at udvide brugen heraf. Europass er et dokument, som godtgør, at indehaveren har gennemført et uddannelsesforløb som led i en vekseluddannelse (skole-virksomhed) i en anden medlemsstat.

Den 24. maj 2000 vedtog Kommissionen initiativet e-learning(1), som sigter mod at mobilisere uddannelseskredse og de økonomiske og sociale aktører for at fremskynde udviklingen af uddannelsessystemerne og Europas omstilling til et vidensamfund. I forbindelse med dette initiativ regner man med en styrkelse af partnerskabet mellem den offentlige og den private sektor og mellem aktørerne inden for uddannelse og erhvervslivet. Der vil blive lagt særlig vægt på uddannelse af undervisere og lærere, især med hensyn til anvendelse af ny undervisningsteknologi.

I sin meddelelse Strategier for job i informationssamfundet(2) anfører Kommissionen bl.a., at universiteterne må skabe nye partnerskaber med erhvervslivet for at sikre, at kurserne giver de kvalifikationer, som erhvervslivet kræver. Endvidere er det målet med denne meddelelse, at alle undervisere får dokumenterede kvalifikationer på informationssamfundsområdet.

Inden for rammerne af beskæftigelsespolitikken skal Den Europæiske Socialfond (2000-2006) støtte medlemsstaterne i gennemførelsen af nye aktive politikker og effektive systemer til bekæmpelse af arbejdsløsheden og til forbedring af erhvervskvalifikationerne. Fonden dækker udtrykkeligt etablering af forbindelser mellem arbejdsmarkedet, uddannelse, erhvervsuddannelse og forskningsinstitutioner.

(1) KOM(2000) 318 endelig udg.

(2) KOM(2000) 48 endelig udg.